2 Bakorinthe 3 | Beibele Inthaneteng | Phetolelo ya Lefase le Lefsa
2 Bakorinthe 3:1-18
3 Na go sa nyakega gore re itsebiše go lena gape?+ Goba na rena ka go swana le batho ba bangwe re nyaka mangwalo+ a go re bolelela a yago go lena goba a tšwago go lena? 2 Lena ka noši le lengwalo la rena,+ leo le ngwadilwego dipelong tša rena leo le tsebjago le go balwa ke batho bohle.+ 3 Gobane le bontšha gore le lengwalo la Kriste leo le ngwadilwego ke rena re le badiredi,+ leo le sa ngwalwago ka enke eupša le ngwadilwe ka moya+ wa Modimo yo a phelago, e sego diphaphathing tša leswika+ eupša diphaphathing tša nama, e lego dipelong.+ 4 Ka Kriste bjale re na le kgodišego+ ya mohuta wo go Modimo. 5 E sego gore rena ka noši re swanelega gabotse go tšea selo le ge e le sefe e le seo se tšwago go rena,+ eupša go swanelega ga rena go tšwa go Modimo.+ 6 Ke yena yo ruri a re dirilego gore re swanelege gabotse go ba badiredi ba kgwerano e mpsha,+ e sego ba molao o ngwadilwego,+ eupša ba moya;+ gobane molao o ngwadilwego o ahlolela+ lehu, eupša moya o a phediša.+ 7 Godimo ga moo, ge e ba molao wo o neago lehu+ le wo o bego o ngwadilwe ka ditlhaka maswikeng+ o tšweletše ka letago+ leo barwa ba Isiraele ba ilego ba se kgone go lebelela sefahlego sa Moshe ka baka la letago la sefahlego sa gagwe,+ e lego letago leo le bego le tla fedišwa, 8 ke ka baka la’ng go newa ga moya+ go sa swanela go ba ka letago le go feta?+ 9 Gobane ge e ba molao woo o neago kahlolo+ e be e le wa letago,+ gona go newa ga toko e be e tla ba mo go fetišago gakaakang+ ka letago.+ 10 Ge e le gabotse, gaešita le seo pele se kilego sa dirwa sa letago se amogilwe letago+ ka baka la letago leo le le phalago.+ 11 Gobane ge e ba seo se bego se swanetše go fedišwa se tlišitšwe ka letago,+ gona seo se šalago e be e tla ba sa letago le legolo kudu.+ 12 Ka gona ka ge re na le kholofelo e bjalo,+ re diriša tokologo e kgolo ya go bolela, 13 re sa dire go etša ge Moshe a be a ikhupetša ka lešira+ sefahlegong sa gagwe gore bana ba Isiraele ba se bone seo se bego se tla diragalela+ selo seo se bego se tla fedišwa. 14 Eupša menagano ya bona e be e reteditšwe.+ Gobane le go fihla letšatšing le, lešira lona le le dula le sa apolwa ge go balwa kgwerano ya kgale,+ gobane e fedišwa feela ka Kriste.+ 15 Ge e le gabotse, go ba go fihla le lehono neng le neng ge go balwa mangwalo a Moshe,+ lešira le apeša dipelo tša bona.+ 16 Eupša ge motho a retologela go Jehofa, lešira le a tlošwa.+ 17 Jehofa ke Moya;+ gomme moo moya+ wa Jehofa+ o lego gona, go na le tokologo.+ 18 Ka moka ga rena,+ ge ka difahlego tše di širolotšwego re bonagatša letago la Jehofa bjalo ka diipone,+ re fetošetšwa+ seswantšhong se se swanago+ go tšwa tekanyong e itšego ya letago go ya go e nngwe,+ go swana gabotsebotse kamoo go dirwago ke Jehofa,+ yena Moya.
2 Bakorinthe 3